钦定古今图书集成/明伦汇编/宫闱典/第091卷 > 汉阳公主 下嫁郭𫓩
## 钦定古今图书集成/明伦汇编/宫闱典/第091卷 > 汉阳公主 下嫁郭𫓩

按《唐书公主列传》：顺宗十一女汉阳公主，名畅，庄宪
皇后所生，始封德阳郡主，下嫁郭𫓩，辞归第，涕泣不
自胜。德宗曰：“儿有不足邪？”对曰：“思相离，无它恨也。”帝
亦泣，顾太子曰：“真而子也。”永贞元年，与诸公主皆进
封。时戚近争为奢诩事主独以俭，常用铁簪画壁，记
田租所入。文宗尤恶世流侈，因主入问曰：“姑所服何
年法也？今之弊何代而然？”对曰：“妾自贞元时辞宫，所
服皆当时赐，未尝敢变。元和后数用兵，悉出禁藏纤
丽物赏战士，由是散于人间，内外相矜，狃以成风。若
陛下示所好于下，谁敢不变？”帝悦，诏宫人视主衣制
广狭，遍谕诸主，且敕京兆尹禁切浮靡。主尝诲诸女
曰：“先姑有言，吾与若皆帝子，骄盈贵”侈，可戒不可恃，
开成五年薨。按《郭子仪传》，子仪子暧。暧三子，𫓩字
利用，尚德阳郡主。诏裴延龄为主营第长兴里。顺宗
立，主进封汉阳公主，擢𫓩检校国子祭酒、驸马都尉。
自景龙后，外戚多为检校官，不治事。宰相荐其才，不
当以外戚废，乃拜右金吾将军，封太原郡公。恭逊折
节，不以富贵加人。性周畏，不立赫赫名。有谏于上，退
必毁槁，家人子弟无知者。别墅在都南，尤胜垲，穆宗
尝幸之，置酒极欢。改太子詹事，充闲厩宫苑使。卒，赠
尚书左仆射。